《罗云谷诗集跋》
宋代·林希逸

人间好诗不易得，江湖近事诗之厄。梅花知己欠逋翁，明月论交无太白。

何人识尽谷中云，将渠去作天南客。凤冈传酒赋凝香，龙岭行歌欣应拍。

题书忽与燕同来，入手恍如鳞有获。綵霞封裹策二三，珠露穿排首千百。

吟将麈柄击玉壶，听是冰弦调锦瑟。岂惟句字费推敲，好是典刑见风格。

问之乃是吾故人，对此悠然记畴昔。杏园初会固匆匆，蓬省旧游思历历。

我今娱老但醉眠，君要惊人更精索。诚哉老子共风流，龟堂主人忧火逼。

料知得意风月前，独立长歌天地窄。生民清庙要新声，底处当行求巨擘。

看君定作出谷云，鹤书已到罗含宅。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。